
EKSAMEN I 15023 SKATTERETT 1PRIVATE 

Dato:
26. august 1999 

Tid:
09.00-13.00

Hjelpemidler:
Norges lover, særtrykk av lover uten kommentarer, Jacob Jarøys eller Ole Gjems-Onstads skattelovsamling, kalkulator

Fagansvarlig:
Bjørn Espnes

Oppgavesettet består av 3 oppgaver.

Merknad:
Kandidaten skal henvise til aktuelle lovbestemmelser/forskrifter i forbindelse med de spørsmål som behandles. Presiser nødvendige forutsetninger.

---------------------------------------------------------------------------------------------------------

Oppgave 1 (60 %)
Peder arbeider som lærer på Høgskolen i Bodø. Han er samboer med Anne. De har to felles barn. Hans på 4 år og Grete på 6 år. I tillegg har Anne en datter fra et tidligere ekteskap. Hun heter Tine og er 13 år. Anne arbeider som lærer i videregående skole. 

Peder mottok i 2001 lønn fra høgskolen på kr 290 000. I tillegg til dette hadde han inntekter fra sensurering av eksamensoppgaver for andre skoler på tilsammen kr 25 000. Peder har ved siden av jobben drevet med kursvirksomhet for næringslivet. Disse kursene er ikke innenfor de samme fagområder som han arbeider med på høgskolen. Totale inntekter fra denne virksomheten var i 2001 kr 90 000. Peder har beregnet at hans samlede arbeidstid i tilknytning til kursvirksomheten var ca. 220 timer i 2001. 

I forbindelse med kursvirksomheten har han benyttet sin egen bil til kjøring ved avholdelse av kurs og møter med oppdragsgivere. Tilsammen har han kjørt 3 200 km. Han anskaffet i 2001 en PC til kr 40 000 som han benytter i virksomheten. 

Anne hadde i 2001 en lønn på kr 260 000. I tillegg fikk hun kr 30 000 i underholdsbidrag for Tine fra hennes far. Tine har hatt sommerjobb og tjent kr 15 000.

I 2001 har Peder og Anne betalt kr 35 000 for barnehageplasser til Hans og Grete. De eier og bor i en enebolig i Valnesfjord, og har fått godkjent bruk av egen bil til arbeidet. De har ikke samme arbeidstid, slik at de er avhengig av å kjøre i hver sin bil. Avstand fra bolig til arbeid er 30 km for Peder og 40 km for Anne. Begge to har full stilling.

Boligen hadde 1.1.01 en ligningstakst på kr 200 000. Denne eier de i fellesskap. De har banklån pr. 31.12.01 på kr 800 000 som ble tatt opp ved kjøp av boligen. Det påløp kr 65 000 i renter på dette lånet i 2001. Begge har studielån, Peder på kr 180 000, Anne på kr 200 000. Renter på studielånene for 2001 var på henholdsvis kr 10 500 og kr 12 000. 

Peder har bankinnskudd på kr 27 000 som gav kr 2 000 i renter for 2001. Anne mottok i 2001 kr 200 000 i gave fra sine foreldre. Disse pengene fikk hun i januar og de har stått på bankkonto hele året. Dette gav kr 14 000 i renter for 2001. Anne har i tillegg flere aksjeposter som hun arvet fra sine besteforeldre for flere år siden. Dette er norske børsnoterte aksjer med markedsverdi på kr 1 800 000 pr. 31.12.01. Det ble utbetalt kr 120 000 i utbytte på disse i 2001. I tillegg har hun en aksjepost i utenlandske aksjer. Denne posten hadde markedsverdi på kr 100 000 pr. 31.12.01. Disse aksjene gav et utbytte på kr 10 000 i 2001. 

Peder og Anne har en bil hver med ligningsverdi på kr 100 000 pr. 31.12.01. Utover dette har de innbo og løsøre med forsikringsverdi på kr 700 000.

Spørsmål 1

Gjør rede for hvilken skatteklasse Anne skal plasseres i.

Spørsmål 2

Fastsett personinntekt og alminnelig inntekt for de nevnte personene.

Spørsmål 3

Fastsett formuen for de samme personene.

Spørsmål 4

Beregn skatten de skal betale for 2001

OPPGAVE 2 (15 %)

Peder har fått tilbud om ny jobb i et konsulentselskap. I forbindelse med forhandlingene om hans økonomiske betingelser er det aktuelt med fri bil, rimelig lån, fri bolig og PC utlånt fra arbeidsgiver til bruk hjemme.

Spørsmål

Redegjør for skattereglene som gjelder de naturalytelsene (frynsegodene) som er nevnt ovenfor.

OPPGAVE 3 (25 %)

Nils Hansen har i 2001 solgt sin 50 % andel i ANS Eiendom. Andelen solgte han til den andre deltakeren, Ole Olsen. Ole Olsen ble etter dette eier av hele selskapet. Salget skjedde pr. 1.1.01. På dette tidspunktet var selskapets regnskapsmessige balanse som følger:

Bygg
kr 
1 000 000
Egenkapital Nils
kr
550 000

Tomt
kr
100 000
Egenkapital Ole
kr
550 000
Sum eiendeler
kr
 1 100 000
Sum egenkapital
kr
1 100 000

Bygget hadde saldoverdi på kr 400 000 og ligningstakst på kr 600 000 pr. 1.1.01. Virkelig verdi ble anslått til å være kr 3 000 000 for bygget og kr 1 000 000 for tomten.

Ole betalte kr 2 000 000 for Nils andel av selskapet. Nils betalte ved inntreden i selskapet i 1993 en overpris på kr 500 000. Ole har vært med som deltaker i selskapet fra det ble etablert i 1017.

Spørsmål 1

Fastsett skattepliktig inntekt/tap for Nils fra salget av andelen

Spørsmål 2

Redegjør for hvilke skattemessige konsekvenser salget har for Ole.

